Diari Oficial de la Generalitat Valenciana


Sumari del DOGV 9491, del 16-12-2022 (2022/11411)

RESOLUCIÓ de 25 de novembre de 2022, de la directora general de Cultura i Patrimoni, per la qual es convoca la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana en 2023.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9491

Data del DOGV
:   16-12-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/11266


Data del document
:   25-11-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 25 de novembre de 2022, de la directora general de Cultura i Patrimoni, per la qual es convoca la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana en 2023. [2022/11388]  
Les societats musicals de la Comunitat Valenciana constitueixen una part substancial del seu teixit associatiu cultural. Més de 500 d'aquestes entitats, presents en la majoria de pobles i ciutats del nostre territori, treballen cada dia per a acostar la cultura musical a les ciutadanes i ciutadans interessats en aquesta. Aquesta labor se centra especialment en la difusió de l'art de la música i en la formació dels seus intèrprets, i tot això afavoreix que aquesta manifestació cultural es trobe fortament arrelada i desenvolupada a la nostra Comunitat.  
La funció de les societats musicals es realitza des dels seus locals socials, vertaders centres culturals on els més joves inicien la seua formació i acostament a la música i tots troben el lloc adequat per a la pràctica no professional.  
La Generalitat col·labora amb les societats musicals en els seus esforços per a construir, reformar i millorar els seus locals, sens dubte una de les millors i més extenses xarxes de centres culturals de titularitat associativa que contempla el món de la cultura. Promoure el manteniment en condicions adequades d'ús, la remodelació i millora o la construcció de locals de les nostres societats musicals, és un objectiu de la política cultural de la Generalitat que té reflex en els pressupostos de 2023, en què figura la línia genèrica de subvenció S7275000, la dotació de la qual ha de concedir-se seguint un procediment de concurrència competitiva oberta a totes les entitats musicals que vulguen executar un projecte en concordança amb aquesta finalitat.  
Mitjançant l'Ordre 57/2016, de 21 de setembre, de la Conselleria d'Educació, Investigació, Cultura i Esport (DOGV 7881, 26.09.2016, http://www.docv.gva.es/datos/2016/09/26/pdf/2016\_7352.pdf), es van aprovar les bases reguladores de la concessió de subvencions destinades a finançar obres de remodelació i construcció de locals socials de les societats musicals de la Comunitat Valenciana. Aquestes bases reguladores van ser modificades parcialment per l'Ordre 41/2017, de 24 d'octubre, de 2017, d'aquesta conselleria (DOGV 8166, 09.11.2017, http://www.dogv.gva.es/datos/2017/11/09/pdf/2017\_9558.pdf), per a permetre l'accés a aquestes ajudes de les societats musicals que promouen obres de nova construcció en fase inicial.  
D'altra banda, les subvencions objecte d'aquesta convocatòria estan previstes en el Pla estratègic de subvencions de la Conselleria d'Educació, Cultura i Esport per al període 2020-2023, aprovat per la Resolució d'aquest departament de 23 de març de 2020.  
Per tot això, de conformitat amb els articles 28 de la Llei 5/1983, de 30 de desembre, del Consell, i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 4.4 de la Resolució de 13 d'abril de 2022, del conseller d'Educació, Cultura i Esport, sobre delegació de competències, resolc:  
  
Primer. Objecte  
Es convoca la concessió de subvencions destinades a finançar la remodelació i la construcció de locals socials de les societats musicals de la Comunitat Valenciana en 2023, i s'aproven els documents model que figuren com a annex I, que hauran d'utilitzar els sol·licitants d'aquestes ajudes, i II, per a la justificació de les ajudes per part dels beneficiaris.  
  
Segon. Règim jurídic i bases reguladores d'aquesta convocatòria  
Aquesta convocatòria de subvencions es regeix per la present resolució; per les bases reguladores aprovades per l'Ordre 57/2016, de 21 de setembre, de la Conselleria d'Educació, Investigació, Cultura i Esport, modificades parcialment per l'Ordre 41/2017, de 24 d'octubre, d'aquest departament; per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com pels preceptes bàsics de la legislació general en matèria de subvencions i disposicions que la despleguen.  
Tercer. Dotació pressupostària i assignació per modalitats d'inversió  
  
1. L'import que es concedirà és d'1.280.000,00 ?, que es finançarà amb càrrec als crèdits del capítol VII del programa 454.10, Promoció cultural, patrimoni artístic i museus, línia S7275000, dels pressupostos de la Generalitat per a 2023, aplicació 43.74.24.561.83.8.  
2. Per tractar-se d'una despesa de tramitació anticipada, la resolució d'aquesta convocatòria i, per tant, la concessió de les ajudes queden condicionades a l'efectiva existència de crèdit adequat i suficient en els pressupostos de la Generalitat per a 2023. La tramitació anticipada queda justificada per la previsió reiterada en exercicis anteriors, associada en el programa pressupostari, de crèdit adequat i suficient per a la cobertura pressupostària de la despesa en els pressupostos de la Generalitat.  
3. L'import total convocat s'assigna a les modalitats d'inversió previstes en la base 2 de les bases reguladores d'acord amb la distribució següent:  
- Modalitat de remodelació: 880.000,00 ?.  
- Modalitat de construcció: 400.000,00 ?.  
4. En el cas que, en l'elaboració de la proposta de concessió, es constate que en una de les modalitats d'inversió no es pot concedir tot l'import indicat en l'apartat anterior, podrà assignar-se el disponible a l'altra modalitat, sense més tràmit.  
  
Quart. Objecte i condicions de la concessió d'aquestes subvencions  
1. Les subvencions que es convoquen tenen com a finalitat finançar l'execució d'obres de remodelació i construcció de locals socials de les societats musicals de la Comunitat Valenciana en 2023. S'estableixen dues modalitats d'inversions subvencionables:  
- Modalitat de remodelació: comprén obres de remodelació i rehabilitació, reforma, millora, adequació i modernització de locals socials en espais existents i les seues instal·lacions;  
- Modalitat de construcció: inclou obres de nova construcció, ampliació i habilitació de nous espais de locals socials.  
2. A l'efecte d'aquesta convocatòria, es consideren societats musicals les entitats privades sense ànim de lucre que, estant legalment constituïdes, tinguen entre les seues finalitats socials la difusió, la promoció o la divulgació i l'ensenyament de la música i realitzen, almenys, les següents activitats artístiques i formatives amb caràcter permanent:  
  
a) Sosteniment d'una agrupació instrumental no professional, siga banda o orquestra.  
b) Sosteniment d'una escola de música o escola d'educands de manera directa o a través d'agrupacions supramunicipals, o, si no n'hi ha, col·laborar de manera activa en la integració de joves músics en el seu conjunt instrumental com a activitat tendent a la seua formació musical.  
3. En aquesta convocatòria només s'admetran sol·licituds que incloguen projectes d'inversió amb un pressupost d'execució material que no supere els 85.000,00 ?, amb l'IVA i altres conceptes exclosos, d'acord amb el que s'estableix en la base 2 de les bases reguladores. En aquesta última base es disposa l'equivalència entre cost o despesa subvencionable i pressupost d'execució material de la inversió que s'aplica a aquest procediment de concessió d'ajudes.  
4. Poden ser objecte de subvenció les inversions que s'executen a partir de l'1 de gener de 2023.  
5. La resta de requisits per a poder sol·licitar aquestes subvencions són els que es determinen en les bases reguladores d'aquesta convocatòria, especialment en la base 2.  
  
Cinqué. Forma i termini de presentació de les sol·licituds  
1. El termini de presentació de les sol·licituds serà d'un mes a comptar des de l'endemà de la publicació d'aquesta resolució de convocatòria en el Diari Oficial de la Generalitat Valenciana.  
2. Les sol·licituds es formularan mitjançant l'imprés normalitzat que s'adjunta a aquesta convocatòria com a annex I i es dirigiran a la Direcció General de Cultura i Patrimoni de la Conselleria d'Educació, Cultura i Esport.  
3. Amb la sol·licitud degudament emplenada i signada de l'annex I s'acreditarà:  
a) La condició de societat musical per part de l'entitat sol·licitant i la seua constitució com a associació, sempre que formen part de la Federació de Societats Musicals de la Comunitat Valenciana.  
b) Les dades generals de la societat musical i de la persona representant.  
c) El correu electrònic que es fixa per a rebre informació relativa a aquest procediment.  
d) L'acord adoptat per la junta directiva de l'entitat per a formular la sol·licitud de la subvenció, en què faculte la persona representant legal per a subscriure la sol·licitud de subvenció i realitzar tots els tràmits que s'hi indiquen.  
e) Que la societat musical no es troba compresa en cap de les causes que impedeixen obtindre la condició de beneficiari de subvencions públiques assenyalades en l'article 13 de la Llei general de subvencions.  
  
f) L'autorització, si és el cas, perquè la Conselleria obtinga telemàticament els certificats que acrediten que el sol·licitant es troba al corrent en les seues obligacions tributàries i enfront de la Seguretat Social. En cas de no emplenar-se cap de les opcions oferides en aquest apartat de la sol·licitud, s'entendrà que el sol·licitant autoritza la Conselleria a obtindre per mitjans telemàtics els certificats esmentats.  
g) La identificació i la propietat de l'immoble on es duran a terme les obres, o, si és el cas, la seua cessió, i els altres requisits que s'exigeixen als locals socials on hagen de dur-se a terme les obres.  
  
h) Les ajudes de tota classe sol·licitades o obtingudes per la societat musical per a finançar aquestes obres, si és el cas.  
i) La denominació i l'objecte de les obres, la modalitat a la qual s'adscriuen a l'efecte d'aquesta convocatòria, el seu pressupost i, si és el cas, la identificació del tècnic o tècnica redactors del projecte, memòria o pressupost.  
j) Les característiques de l'obra a realitzar que permeten aplicar els criteris de valoració de sol·licituds que s'estableixen en les bases reguladores i els documents que s'aporten a aquest efecte.  
k) L'existència d'un pla o programa d'execució de la inversió, amb un calendari adequat al projecte i a les dates i terminis que estableixen les disposicions que regeixen aquestes ajudes, que garantisquen la possibilitat de finalitzar-la dins d'aquests i d'acord amb les altres condicions que estableixen les bases reguladores.  
l) L'existència d'un pla de la societat per a finançar la inversió en cas que es concedisca la subvenció.  
4. Les sol·licituds hauran de ser subscrites per qui exercisca la representació de l'entitat, conforme a la normativa d'aplicació.  
5. Cada entitat només podrà formular una sol·licitud de subvenció en aquesta convocatòria.  
6. La presentació de sol·licituds i la resta de la documentació, així com el seu registre i qualsevol altre tràmit, hauran de realitzar-se en tot cas per mitjans electrònics. Les comunicacions a les persones interessades i les notificacions es faran per aquesta via, excepte en els casos en què s'estableix expressament un altre mitjà.  
Es pot accedir directament al tràmit de sol·licitud d'aquestes ajudes en les següents URL:  
Modalitat de remodelació: http://www.gva.es/va/inicio/procedimientos'id\_proc=15531   
Modalitat de construcció: http://www.gva.es/va/inicio/procedimientos'id\_proc=21446  
En l'article onze d'aquesta resolució s'indiquen les adreces URL d'accés per a l'aportació de documents, realització d'altres tràmits i presentació del compte justificatiu d'aquestes subvencions.  
  
Sisé. Documentació que s'ha d'adjuntar a les sol·licituds  
1. Juntament amb la sol·licitud de la subvenció formulada en el document model que figura com a annex I, signada digitalment en els llocs indicats, les societats musicals interessades hauran d'aportar obligatòriament la documentació següent:  
a) Pressupost, memòria valorada o projecte de les obres que s'hagen d'executar. Haurà de presentar-se un dels documents següents, segons siga procedent:  
  
Modalitat de remodelació  
a1. Un pressupost detallat amb partides i estat de mesuraments de les obres signat per un tècnic o tècnica competents o elaborat per una empresa constructora, si el seu import, amb l'IVA i altres conceptes exclosos, és inferior a 12.000,00 ?.  
a2. Una memòria valorada subscrita per un tècnic o tècnica competents si el pressupost de l'obra està comprés entre 12.000,00 - i 85.000,00 ?, amb l'IVA i altres conceptes exclosos. La memòria contindrà almenys una justificació de la necessitat de l'obra i de la solució tècnica, la seua descripció i el programa de necessitats, el pressupost detallat amb partides i l'estat de mesuraments i diversos plànols de planta i de secció que reflectisquen adequadament l'estat actual i el reformat.  
Opcionalment, les entitats sol·licitants podran aportar en aquests casos un projecte d'execució si ho consideren més adequat per al desenvolupament de les obres.  
a3. Un projecte d'execució de l'obra, si els treballs que s'hagen de realitzar afecten l'estabilitat, la seguretat o l'estanquitat de l'immoble, elaborat d'acord amb la normativa aplicable i per a qualsevol pressupost, dins del límit assenyalat per a aquesta convocatòria.  
  
Modalitat de construcció  
a4. Projecte d'execució complet de l'obra. Si només es preveu executar una part o una fase completa d'aquesta, s'adjuntarà al projecte una memòria comprensiva de les unitats d'obra per a l'execució de les quals se sol·licita la subvenció. També serà admissible un projecte bàsic de tota la construcció, desenvolupat com a projecte d'execució en la fase o part per al finançament de la qual se sol·licita l'ajuda.  
Els documents tècnics indicats en els epígrafs a2, a3 i a4 hauran d'especificar el termini i calendari d'execució previst i les dificultats o els problemes que puguen demorar l'inici de l'obra o la seua execució, i les mesures, els estudis tècnics previs i les propostes per a solucionar-los, quan siga procedent.  
b) Un reportatge amb almenys deu fotografies en suport digital, representatives de l'estat actual de l'àrea o espai on es duran a terme les obres.  
c) En cas que el sol·licitant siga un nou perceptor, desitge rebre l'import de la subvenció en un compte no donat d'alta en el sistema de comptabilitat de la Generalitat Valenciana o que hi haja variació en les dades identificatives, haurà de donar d'alta les dades bancàries a través del procediment https://sede.gva.es/va/inicio/procedimientos'id\_proc=22050  
2. Per a l'admissió a aquest procediment i, si és el cas, l'obtenció d'aquestes ajudes, és imprescindible que la societat musical sol·licitant acredite que es troba al corrent en les seues obligacions tributàries i enfront de la Seguretat Social. No serà necessari aportar cap document a aquest efecte si el sol·licitant autoritza la Conselleria d'Educació, Cultura i Esport a obtindre telemàticament els certificats corresponents. Les societats musicals que hagen manifestat la seua oposició en l'annex I de sol·licitud, hauran de presentar els documents emesos per l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Model Econòmic de la Generalitat.  
  
3. Les societats musicals interessades que no pertanguen a la Federació de Societats Musicals de la Comunitat Valenciana hauran d'aportar a més el següent:  
a) Document oficial que acredite la constitució de la societat musical com a associació i la seua inscripció en el registre públic corresponent.  
b) Una còpia dels estatuts vigents de l'entitat registrats o inscrits en el registre públic esmentat en el paràgraf anterior.  
4. Les societats musicals que sol·liciten aquestes ajudes sense tindre la propietat de l'immoble on es duran a terme les obres, hauran d'adjuntar també la documentació que n'acredite la cessió en les condicions previstes en la base 2 de les bases reguladores. Haurà d'aportar-se una còpia autèntica de l'acte, acord o conveni pel qual es va aprovar la cessió i es va autoritzar la realització d'obres o un certificat emés pel respectiu ajuntament en què conste el contingut íntegre d'aquest. No s'admetran a aquest efecte escrits, comunicacions, informes i altres documents que no reflectisquen el contingut exacte i complet de l'acte administratiu pel qual l'ajuntament va aprovar o va acordar la cessió de l'immoble.  
5. Els sol·licitants podran presentar també els documents que justifiquen alguna de les circumstàncies previstes en la base 6 de les bases reguladores, relativa a la valoració de les sol·licituds.  
6. Si la sol·licitud no compleix els requisits exigits, es requerirà la persona interessada perquè en el termini de deu dies esmene la falta o aporte els documents preceptius, indicant-li que, si no ho fa així, es considerarà que ha desistit de la seua petició, prèvia resolució que haurà de ser dictada en els termes previstos en la legislació sobre procediment administratiu comú de les administracions públiques que siga aplicable.  
  
L'aportació de la documentació requerida o esmenada o de la que es remeta voluntàriament per a millorar la inicial haurà de fer-se per mitjans electrònics.  
  
Seté. Criteris de valoració de les sol·licituds  
Els criteris de valoració que es tindran en compte per a la concessió d'aquestes subvencions són els indicats en la base 6 de les bases reguladores que regeixen aquesta convocatòria.  
  
Huité. Termini de resolució i notificació  
1. Aquesta convocatòria haurà de resoldre's i notificar-se a les persones interessades en el termini màxim de sis mesos comptats des de l'endemà de la publicació de la present resolució en el Diari Oficial de la Generalitat Valenciana. Transcorregut aquest termini sense una resolució expressa, les sol·licituds es consideraran desestimades.  
2. El termini per a notificar la resolució d'aquesta convocatòria és de deu dies.  
3. Els qui resulten beneficiaris d'aquestes subvencions no hauran d'acceptar-les expressament i podran iniciar l'execució de les obres immediatament després de produir-se la publicació de la resolució, si no ho han fet amb anterioritat.  
  
Nové. Mitjà de notificació a les persones interessades i publicació dels diferents tràmits que s'han de formalitzar en el procediment  
1. La notificació de l'acte pel qual es resol aquesta convocatòria es durà a terme exclusivament mitjançant la publicació en el Diari Oficial de la Generalitat Valenciana.  
2. En el cas que es produïsca el tràmit d'audiència a les persones interessades en aplicació del que es disposa en la base 4 de les bases reguladores, la comunicació a aquestes es realitzarà mitjançant una notificació electrònica, per anunci en la web de la Conselleria o a través d'una publicació en el Diari Oficial de la Generalitat Valenciana.  
  
Desé. Forma i terminis per a justificar l'execució de les obres subvencionades i per a presentar determinades sol·licituds incloses en aquest procediment  
1. El tràmit de pagament d'aquestes subvencions s'iniciarà una vegada justificada l'execució de les obres per part dels seus beneficiaris i es farà efectiu mitjançant transferència al compte bancari assenyalat per cada societat musical en la sol·licitud general de subvenció.  
Per a justificar l'execució de les obres subvencionades, les entitats beneficiàries hauran de presentar un compte justificatiu format pels documents i en les condicions que es detallen en la base 9 de les bases reguladores d'aquestes ajudes.  
2. El termini per a presentar la documentació justificativa de l'execució de les obres subvencionades queda obert amb la publicació de la resolució de concessió de les ajudes i finalitza el 10 de novembre de 2023.  
3. D'acord amb el que es preveu en la legislació sobre procediment administratiu comú de les administracions públiques, el termini indicat en el paràgraf anterior podrà ampliar-se singularment fins a deu dies a petició de la societat musical interessada, sempre que les previsions de tancament de l'execució i comptabilitat pressupostària de la Generalitat ho permeten i es justifiquen les raons que motiven la demora i la impossibilitat de preveure-les en el seu moment. Aquesta ampliació de termini podrà sol·licitar-se fins al 30 de setembre de 2023 inclusivament.  
4. En les condicions previstes en la base 8.2 de les bases reguladores d'aquestes ajudes, les societats musicals beneficiàries podran sol·licitar autorització per a modificar el projecte d'obra, la memòria valorada o el pressupost de la inversió que va acompanyar la sol·licitud fins al 30 de setembre de 2023 inclusivament.  
5. Les sol·licituds previstes en els apartats 3 i 4 anteriors també hauran de presentar-se per mitjans electrònics, així com la documentació que haja d'acompanyar-les.  
Onzé. Accés a models normalitzats i als tràmits electrònics d'aquest procediment  
1. Tots els impresos als quals es fa esment en aquesta convocatòria estaran a la disposició de les entitats interessades en la seu electrònica o portal institucional de la Generalitat en internet i en qualsevol oficina PROP. També s'hi podrà accedir en les següents adreces web, específiques per a aquestes ajudes, a través de la icona denominada impresos associats:  
  
Modalitat de remodelació: http://www.gva.es/va/inicio/procedimientos'id\_proc=15787  
Modalitat de construcció: http://www.gva.es/va/inicio/procedimientos'id\_proc=21554   
2. Per a facilitar la gestió d'aquestes subvencions i l'accés dels interessats, la seu electrònica de la Generalitat disposa dels següents tràmits específics als quals es pot accedir directament a través de les adreces URL següents:  
a) Pàgina principal del procediment i presentació de la sol·licitud de subvenció:  
Modalitat de remodelació: http://www.gva.es/va/inicio/procedimientos'id\_proc=15144  
Modalitat de construcció: http://www.gva.es/va/inicio/procedimientos'id\_proc=21789  
b) Aportació de documents requerits per l'òrgan gestor de la Conselleria o presentació voluntària per a millorar els que es van adjuntar inicialment a la sol·licitud. També pot utilitzar-se per a la presentació de recursos, sol·licituds o escrits relatius a aquestes ajudes que no siguen els previstos en els apartats a) i c):  
http://www.gva.es/va/inicio/procedimientos'id\_proc=18429  
c) Presentació del compte justificatiu de la subvenció per part dels beneficiaris:  
http://www.gva.es/va/inicio/procedimientos'id\_proc=18022  
  
Dotzé. Especificació dels òrgans competents per a la tramitació i la resolució  
D'acord amb el que es preveu en la base 4, apartat 6, de les bases reguladores, els òrgans competents per a la tramitació i la resolució d'aquest procediment són els següents:  
a) Instrucció del procediment: Direcció General de Cultura i Patrimoni, de la qual depenen la Subdirecció General de Patrimoni Cultural i Museus i el Servei de Coordinació d'Entitats Culturals.  
b) Resolució del procediment: directora general de Cultura i Patrimoni.  
  
Tretzé. Delegació de competències  
De conformitat amb el que s'estableix en l'article 9 de la Llei 40/2015, d'1 d'octubre, de règim jurídic del sector públic, i d'acord amb la Resolució de 13 d'abril de 2022, del conseller d'Educació, Cultura i Esport, sobre delegació de competències, es delega en la directora general de Cultura i Patrimoni totes les competències que corresponen a la persona titular de la Conselleria d'Educació, Cultura i Esport referides a aquesta convocatòria.  
  
Catorzé. Eficàcia  
Aquesta resolució entrarà en vigor a tots els efectes l'endemà de ser publicada en el Diari Oficial de la Generalitat Valenciana.  
  
D'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Cultura i Esport en el termini d'un mes a comptar des de l'endemà de publicar-se.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 25 de novembre de 2022.- La directora general de Cultura i Patrimoni: Carmen Amoraga Toledo.